ישראל מ' תא-שמע

ישראל משה תא-שמע (15 בספטמבר 1936 – 4 באוקטובר 2004) היה חוקר תלמוד וספרות רבנית, פרופסור באוניברסיטה העברית בירושלים.
חתן פרס ביאליק לחכמת ישראל (2002), פרס א.מ.ת ופרס ישראל בחקר התלמוד (תשס"ג).

ביוגרפיה
תא-שמע נולד בשנת 1936 בתל אביב. בצעירותו למד בעירו ב"הסתדרות החרדים" ובישיבת היישוב החדש. ב-1954 עבר לישיבת חברון בירושלים, שם הוסמך לרבנות, בגיל 21, בידי הרב יצחק אייזיק הלוי הרצוג. במאי 1956 זכה בפרס לחידושי תורה בכתב של משרד הדתות. בשנים 1957–1959 שירת בצה"ל במסגרת הרבנות הצבאית, כחבר מערכת כתב העת "מחניים".

בשנת 1960 החל בלימודיו האקדמיים וקיבל תואר שני בתלמוד באוניברסיטה העברית, ובשנת 1973 קיבל תואר דוקטור באוניברסיטת בר-אילן. לימד בחוג לתלמוד באוניברסיטת בר-אילן, ובשנת 1981 עבר לאוניברסיטה העברית, שבה מונה לפרופסור מן המנין בשנת 1991. בשנת 1999 פרש לגמלאות. במשך כ-18 שנה, החל משנת 1963, שימש כמזכיר המערכת ואחר כך כעורך משנה בנושאי יהדות באנציקלופדיה העברית. זכה בפרס ביאליק ובפרס א.מ.ת ובשנת 2003 הוענק לו פרס ישראל בחקר התלמוד. הלך לעולמו בחול המועד סוכות תשס"ה, 4 באוקטובר 2004.

תא-שמע עסק בעיקר בחקר הספרות הרבנית בימי הביניים. מחקריו עסקו בעיקר בספרות הראשונים, הן במוקדיה המרכזיים באשכנז, בצרפת ובספרד והן במקומות פחות מרכזיים כמו ביזנטיון, צפון אפריקה, איטליה, אנגליה ועוד. מחקרו כלל סקירה של אופי בתי המדרש השונים במהלך ימי הביניים כמו גם ניסיונות לאפיין שיטות לימוד ייחודיות לבתי המדרש השונים. במסגרת מחקריו בדק כתבי יד רבים, והיה מנהל המכון לתצלומי כתבי יד עבריים שעל יד הספרייה הלאומית ומזכיר מדעי של חברת מקיצי נרדמים. כמו כן חקר את עולם המנהגים האשכנזיים הקדומים. בתחום זה עסק לא מעט, ועמד על קשריו של מנהג אשכנז הקדמון עם המורשת הארץ-ישראלית, פעמים אף בניגוד להלכה כפי שהיא מתבטאת בתלמוד הבבלי. הוא עסק מעט גם ביחס בין ההלכה והמיסטיקה היהודית. פרופ' תא-שמע פרסם למעלה ממאה וחמישים מאמרים בתחומי מחקריו בכתבי עת מדעיים.

הוועדה שבחרה בו לקבלת פרס ישראל כתבה על יצירתו:

חבר השופטים הגדיר את פרופ' תא-שמע כיחיד מסוגו:

ספריו 
הספרות הפרשנית לתלמוד - מחקרים על פרשנות התלמוד לדורותיה. כרך ראשון: 1000 - 1200. כרך שני: 1200 - 1400.
הנגלה שבנסתר, לחקר שקיעי ההלכה בספר הזוהר - מחקר על ההלכה בספר הזוהר.
 הלכה, מנהג ומציאות באשכנז, 1100 - 1350.
מנהג אשכנז הקדמון.
רבי זרחיה הלוי - בעל המאור ובני חוגו בהוצאת מוסד הרב קוק תשנ"ג, (באתר אוצר החכמה).
התפילה האשכנזית הקדומה.
כנסת מחקרים - עיונים בספרות הרבנית בימי הביניים. אסופת מאמרים שפורסמו בכתבי עת. נכון לשנת 2010 יצאו לאור ארבעה כרכי
כרך ראשון - אשכנז.
כרך שני - ספרד.
כרך שלישי - איטליה וביזנטיון.
כרך רביעי - ארצות המזרח, פרובנס ומאסף.
Creativity and Tradition: Studies in Medieval Rabbinic Scholarship, Literature and Thought, Cambridge MA 2006

משפחתו 
תא שמע היה נשוי לדבורה, ובתו אחינעם התחתנה עם חוקר המקרא פרופסור יהונתן יעקבס.

קישורים חיצוניים
 פרופ' ישראל משה תא-שמע באתר פרס ישראל
 
 
 
 
 מבחר מאמרים מאת פרופ' תא-שמע, באתר "דעת"
 
 
 Yehudah Mirsky, What Israel Ta-Shma Saw
 Jeffrey R. Woolf, Israel Ta-Shma and the Byzantine Connection

הערות שוליים

חוקרי יהדות ישראלים
חוקרי תלמוד
חוקרי הלכה
חוקרי יהדות אשכנז
חוקרי תולדות עם ישראל בימי הביניים
סגל האוניברסיטה העברית בירושלים: תלמוד
ספרני הספרייה הלאומית
ספרנים ומידענים ישראלים
זוכי פרס א.מ.ת.
זוכי פרס ביאליק לחכמת ישראל
זוכי פרס ישראל לחקר התלמוד
בוגרי ישיבת חברון כנסת ישראל
בוגרי האוניברסיטה העברית בירושלים
בעלי תואר דוקטור מאוניברסיטת בר-אילן
יהודים הקבורים בהר המנוחות
עורכי תרביץ
ישראלים שנולדו ב-1936
ישראלים שנפטרו ב-2004